Les Biblioteques Municipals sumen prop de 800 noves altes en 2024
2025-07-24

2024 va ser un bon any per a les Biblioteques Municipals de Burjassot. Un any de molt de moviment entorn dels llibres i a l’afició per la lectura, una afició que la Biblioteques Municipals s’encarreguen de promoure, entre la ciutadania, a través de les diferents activitats d’Animació Lectora programades al llarg de l’any. Les dades obtingudes, una vegada finalitzat l’any, donen fe de la bona salut de què gaudeix aquest espai cultural de Burjassot que té el llibre com a objecte de desig particular.

Així, en 2024, les Biblioteques Municipals van sumar un total de 773 nous socis i sòcies, dels quals, 275 altes es van efectuar a la Biblioteca Infantil i 498 a la Biblioteca d’Adults. Aquestes noves incorporacions conformen un total actual de 15.621 socis i sòcies a les Biblioteques Municipals de Burjassot, sent 1342 socis/es infantils i 14.278 adults.

Quant als préstecs efectuats al llarg de l’any, entre llibres i continguts audiovisuals (pel·lícules en la seua gran majoria), es van produir 4.288 préstecs a la Biblioteca Infantil i 11.949 préstecs a la Biblioteca d’Adults, la qual cosa suma un total de 16.237 préstecs. A més, al llarg de l’any també es produeixen diferents moviments com són renovacions de préstecs, reserves d’exemplars i reserves en línia.

Les dones continuen llegint més que els homes a Burjassot i les dades així ho demostren. Al llarg de l’any, les dones van realitzar un total de 7.759 préstecs, enfront dels 3.793 realitzats pel sexe masculí, a la Biblioteca d’Adults. En el sector infantil, les xiquetes també han llegit més que els xiquets, encara que les xifres estan més ajustades: 2140 préstecs efectuats per xiquetes enfront de 1975 fets per xiquets.

Pel que respecta a l’edat dels lectors i lectores de Burjassot, les més lectores són les persones entre els 30 i els 65 anys, amb 6.051 préstecs, seguits pels majors de 65 anys, que van realitzar 4540 préstecs. Cal destacar també la franja d’edat de menors de 14, amb increment progressiu en l’hàbit de lectura, havent sumat en 2024 un total de 4115 préstecs a la Biblioteca Infantil. Si s’atén l’idioma dels llibres prestats, en 2024 es van prestar 13.951 llibres en castellà; 1.531 llibres en valencià; 134 en anglés i 51 llibres en altres idiomes.

El gènere literari estrela ha sigut, un any més, la novel·la (19279 préstecs), seguit d’uns altres com la filosofia (857), les ciències aplicades, la Història o el còmic. A la Biblioteca Infantil, prevalen els préstecs concordes a l’edat dels lectors (infantil, juvenil, neolector, etc), a més del còmic, les biografies il·lustrades i les primeres novel·les.

L’autora més llegida de 2024 va ser Megan Maxwell, amb 206 préstecs de les seues novel·les chick lit, mentre que la novel·la més llegida, prestada 33 vegades, va ser Las hijas de la criada, Premi Planeta 2023 i obra de la periodista i escriptora Sonsoles Ónega. Entre els lectors més joves, a la Biblioteca Infantil van triomfar Jeff Kinney amb el seu Diario de Greg o el madrileny Roberto Santiago amb la seua saga, Los Futbolísimos. El llibre més prestat entre els infantils va ser Diari de Greg: Vella Escola (Jedff Kinney), prestat en 20 ocasions, seguit d’Invisible, de Eloy Moreno, 18 vegades prestat, que aborda l’assetjament escolar a través dels ulls d’un xiquet seriós i estudiós que pateix la burla i el menyspreu dels seus companys.